হিরোশিমায় পরমাণু বোমা বিস্ফোরণে নিহতদের আজ শ্রদ্ধা জানালেন জাপান সফররত আমেরিকার প্রেসিডেন্ট বারাক ওবামা। এই প্রথম আমেরিকার কোনও রাষ্ট্রপ্রধান ক্ষমতায় থাকাকালীন হিরোশিমা গেলেন। তবে দ্বিতীয় বিশ্বযুদ্ধে জাপানের বিরুদ্ধে পরমাণু অস্ত্র ব্যবহারের জন্য ক্ষমা চাননি ওবামা।
হিরোশিমার ‘শান্তি স্মারক পার্কে’ পুষ্পস্তবক দিয়ে নিহতদের উদ্দেশে আজ শ্রদ্ধাজ্ঞাপন করেন ওবামা। সঙ্গে ছিলেন জাপানের প্রধানমন্ত্রী শিনজো আবে। পার্কে উপস্থিত এক দর্শক বলেন, ‘‘পুরো অনুষ্ঠানটিই ছিল ভাবগম্ভীর। হিরোশিমায় এসে আমেরিকার প্রেসিডেন্ট ইতিহাস তৈরি করলেন। তবে অতীতের শত্রুতার কথা তিনি   সুকৌশলে এড়িয়ে যেতে পেরেছেন।’’
আজ ২০ মিনিটের বক্তৃতায় ওবামা বলেন, ‘‘৭১ বছর আগে একদিন হিরোশিমার আকাশ থেকে মৃত্যু নেমে এসেছিল। মানবসভ্যতা যে চাইলে নিজেকেই ধ্বংস করতে পারে, সেদিন তা বোঝা গিয়েছিল। এমন ঘটনা যেন আর না ঘটে।’’ বক্তৃতার পরে পরমাণু হামলায় বেঁচে ফেরা দু’জন জাপানি নাগরিকের সঙ্গেও দেখা করেন তিনি।